
На основу члана 138. став 1. Устава Републике Србије
 и члана 37. Закона о Заштитнику грађана
, у поступку контроле законитости и правилности рада Републичког геодетског завода, покренутом по притужби AA, након окончаног испитног поступка, Заштитник грађана је сачинио следећи
ИЗВЕШТАЈ  О СЛУЧАЈУ СА ПРЕПОРУКОМ
Заштитник грађана примио је, 02. децембра 2025. године, притужбу AA којом указује на повреду својих права непоступањем Републичког геодетског завода по жалбама изјављеним на решења Службе за катастар непокретности Темерин у предметима бр. 952-…/2016 и бр. 952-…/2016. Према наводима притужбе и достављеној документацији, притужиља је 09. фебруара 2016. године закључила два купопродајна уговора, која не могу да се спроведу у катастру, због постојања претходних нерешених захтева, односно због нерешавања жалби јавног правобраниоца поднетих 10. фебруара 2016. године на решење Службе за катастар непокретности Темерин бр. 952-…/2016 и 11. фебруара 2016. године на решење исте службе бр. 952-…/2016, по којима још увек није донета одлука.  
Притужиља се, ради доношења одлуке по жалбама, више пута обраћала ургенцијама и, преко адвоката, интересовала о статусу предмета, а последњи пут 10.01.2025. године, али и поред тога, одлуке по жалбама нису донете нити је обавештена о разлозима непоступања. 

Испитујући испуњеност услова за поступање по поднетој притужби у оквиру навода притужбе и разлога за њено подношење, имајући у виду да је у конкретном случају реч о примени републичких закона, Заштитник грађана је донео закључак о покретању испитног поступка оцене законитости и правилности рада Републичког геодетског завода
, те је актом  од 11.12.2025. године, од Републичког геодетског завода затражио изјашњење о свим релевантним чињеницама које се односе на притужбу, односно о томе да ли су, у међувремену, донете одлуке по жалбама изјављеним на решења Службе за катастар непокретности Темерин у предметима бр. 952-…/2016 и бр. 952-…/2016, те уколико нису, који су разлози непоступања и у којој се фази поступак налази. Затражено је обавештење и о томе да ли су одлуке донете након пријема акта Заштитника грађана, уз достављање доказа у складу са изјашњењем.
На поновљени захтев Заштитника грађана
, Републички геодетски завод, Сектор за правне послове, актом … од 03.3.2026. године, обавестио је Заштитника грађана да је, одмах по пријему аката Заштитника грађана, другостепени предмет број 952-…/2019 додељен у рад обрађивачу и да се може очекивати да одлука буде донета у краћем року, с тим да треба имати у виду да се у Републичком геодетском заводу истовремено поступа по већем броју предмета.
У даљем току испитног поступка, Заштитник грађана је, актом бр. 10806 од 30.3.2026. године, од Републичког геодетског завода затражио додатно обавештење о томе да ли је, у међувремену, донета одлука у другостепеном предмету бр. 952-…/2019, по жалбама изјављеним на решења Службе за катастар непокретности Темерин бр. 952-…/2016 и бр. 952-…/2016, уз достављање копије исте.

Републички геодетски завод, Сектор за правне послове, актом од 27.4.2026. године, обавестио је Заштитника грађана да је предмет бр. 952-…/2019 у раду, али да у истом још увек није донета одлука, као и да се може очекивати да одлука буде донета у краћем року, с тим да треба имати у виду да се у Републичком геодетском заводу истовремено поступа по већем броју предмета.

Заштитник грађана је, актом од 08.6.2026. године, упутио Републичком геодетском заводу ургенцију, будући да је испитни поступак у конкретном случају покренут децембра 2025. године
, а да није примљено обавештење о доношењу одлуке у другостепеном предмету бр. 952-…/2019 ни копија исте. Како тражени одговор није достављен у остављеном року нити је Заштитнику грађана упућен образложени захтев за продужење рока, Заштитник грађана је упутио другу ургенцију
 за достављање затраженог обавештења у додатном року од 5 дана, као и изјашњење о статусу предмета број 952-…/2019 и разлозима досадашњег непоступања по жалбама изјављеним на решења Службе за катастар непокретности Темерин бр. 952-…/2016 и бр. 952-…./2016 ни по акту Заштитника грађана од 08.6.2026. године.

Заштитник грађана примио је, 09. јула 2026. године, допис Републичког геодетског завода, Сектора за правне послове од 03.7.2026. године, којим обавештава овај орган да се предмет број 952-…/2019 и даље налази код обрађивача, да се може очекивати да одлука буде донета у краћем року, а о чему ће обавестити овај орган уз доставу решења. 

Поступајући по, потом примљеној, другој ургенцији, Републички геодетски завод, Сектор за правне послове, актом од 31.7.2026. године, поново је обавестио Заштитника грађана да се другостепени предмет број 952-…/2019 и даље налази код обрађивача и да још увек није донета одлука, као и да ће, када одлука буде донета, Републички геодетски завод о томе обавестити Заштитника грађана и доставити копију исте. У вези са разлозима досадашњег непоступања, у допису је наведено да је Републички геодетски завод, на основу одредбе члана 79. став 1. Закона о изменама и допунама Закона о државном премеру и катастру
, преузео дана 03.03.2016. године од претходно надлежног другостепеног органа, Министарства грађевинарства, саобраћаја и инфраструктуре, надлежност за решавање по жалбама у области оснивања и одржавања катастра непокретности и катастра водова, као и велики број нерешених другостепених предмета, да тај орган спроводи све мере да се описани предмети што пре реше, али да се ради о јако великом броју предмета по жалбама заведеним после наведеног датума, што утиче на продужење рока за доношење одлука по изјављеним жалбама, те да се предмети решавају редоследом којим су примљени у Републичком геодетском заводу и да ће се по предметним жалбама одлучивати када предмети буду дошли на ред према броју под којим су заведене жалбе у том органу.

Имајући у виду напред наведено чињеничнио стање, Заштитник грађана је, приликом оцене законитости и правилности рада Републичког геодетског завода, узео у обзир релевантне одредбе Закона о поступку уписа у катастар непокретности и катастар инфраструктуре, као и одредбе Закона о општем управном поступку.
Чланом 44. став 1. Закона о поступку уписа у катастар непокретности и катастар инфраструктуре
 прописано је да је Завод дужан да одлучи по жалби најкасније у року од 60 дана од дана предаје уредне жалбе. 

Чланом 7. Закона о општем управном поступку
 прописано је да је орган дужан да омогући странци да што лакше заштити и оствари своја права и правне интересе, али не на штету права и правних интереса трећих лица, нити јавног интереса (начело заштите права странака и остваривања јавног интереса). Чланом 9. ставовима 1. и 2. истог закона прописано је да је орган дужан да странкама омогући да успешно и целовито остваре и заштите права и правне интересе; да се поступак води без одуговлачења и уз што мање трошкова по странку и другог учесника у поступку, али тако да се изведу сви докази потребни за правилно и потпуно утврђивање чињеничног стања (начело делотворности и економичности поступка). Чланом 174. истог закона прописано је да се решење којим се одлучује о жалби издаје без одлагања, а најкасније у року од 60 дана од дана када је предата уредна жалба, изузев ако је законом прописан краћи рок.  

Сагледавајући наведене прописе и изјашњење органа у спроведеном испитном поступку, Заштитник грађана констатује да је Републички геодетски завод нечињењем, односно недоношењем одлуке у другостепеном предмету број 952-…/2019, незаконито поступио, као и да је након покретања испитног поступка, пропустио да предузме све мере и активности у циљу отклањања незаконитости и доношења одлуке по предметним жалбама. Стандард добре управе подразумева активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења, што је у конкретном случају изостало. Додељивање предмета у рад обрађивачу, које ни након више од осам месеци није довело до одлучивања у предмету у којем су жалбе поднете пре једне деценије, не остварује се сврха испитног поступка. 
Заштитник грађана, будући да је упознат са проблемом у раду Републичког геодетског завода, до сада је у више наврата о томе обавештавао Народну скупштину Републике Србије, кроз своје редовне годишње извештаје, у којима је давао предлоге за побољшање постојећег стања, што ће и убудуће наставити на чини. 
Заштитник грађана је упознат да је Републички геодетски завод 03.03.2016. године преузео од претходно надлежног другостепеног органа, Министарства грађевинарства, саобраћаја и инфраструктуре, надлежност за решавање по жалбама у овој области и, истовремено, велики број нерешених другостепених предмета, као и да се спроводе мере да се описани предмети што пре реше, те поздравља напоре које у том правцу улаже Републички геодетски завод како би обезбедио ефикасно обављање послова из своје надлежности. Међутим, Заштитник грађана указује да околност да је Републички геодетски завод 2016. године преузео надлежност за решавање по жалбама у тој области и велики број нерешених другостепених предмета, не може више представљати прихватљив разлог за изостанак доследног примењивања законских одредаба које регулишу поступање другостепеног орган по жалби. Непоштовање законских рокова у одлучивању онемогућава несметано одвијање правног промета, заштиту и остваривање имовинских права и економских интереса грађана, отежава правни положај грађана и доводи до кршења њихових права. Дугорочно непоштовање законских рокова у одлучивању у правном систему ствара правну несигурност. 
Имајући у виду да је утврдио пропусте у раду Републичког геодетског завода на штету остваривања права грађана, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности, Заштитник грађана упућује следећу препоруку:
	Потребно је да Републички геодетски завод, без одлагања, у складу са својим управноправним овлашћењима, донесе на закону засновану одлуку по жалбама у другостепеном предмету број 952-…/2019.


Заштитник грађана овом приликом указује да је потребно да Републички геодетски завод у будућем раду предузме све потребне мере како би се обезбедило благовремено одлучивање у управним стварима, уз поштовање законом прописаних рокова, и издавање решења којима се одлучује о жалбама у другостепеном поступку без одлагања.

Републички геодетски завод обавестиће Заштитника грађана, у року од 30 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено. Уколико Републички геодетски завод у датом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.
Против заузетог става о основаности притужбе није допуштено правно средство, јер Заштитник грађана не одлучује о правима и обавезама физичких нити правних лица.

    ЗАШТИТНИК ГРАЂАНА
           мр Зоран Пашалић
Доставити:

- Републичком геодетском заводу,
- подносиоцу притужбе,
- у спис предмета.
� „Службени гласник РС“, бр. 98/06.


� „Службени гласник РС“, бр. 105/2021.


� Дел.бр. … од 11.12.2025. године.


� Дел.бр. … од 11.02.2026. године.


� Закључком  од 11.12.2025. године, примљеним у Републичком геодетском заводу 26.12.2025. године.


� Дел. бр.  од 07.7.2026. године.


� „Службени гласник РС", бр. 96/15.


� „Службени гласник РС", бр. 41/2018, 95/2018, 31/2019, 15/2020 и 92/2023.


� „Службени гласник РС", бр. 18/2016 и 95/2018 - аутентично тумачење и 2/2023 – одлука УС.

